รัฐมนตรีประจำสำนักนายกรัฐมนตรี เผย หลายวัดได้จัดตั้งโรงทานเพื่อช่วยเหลือพระสงฆ์ สามเณรและประชาชน
นายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวถึง การช่วยเหลือพระสงฆ์ สามเณร ในวัดที่ได้รับผลกระทบจากสถานการณ์แพร่ระบาดของเชื้อไวรัสโคโรนา 2019 ว่า ขณะนี้มีการใช้สื่อออนไลน์เข้ามาช่วยในการทำวัดเช้า เย็นของพระสงฆ์ นอกจากนี้หลายวัดยังได้จัดโรงทานเพื่อช่วยเหลือผู้ได้รับผลกระทบ ซึ่งจะมีการแจกอาหารครบ 3 มื้อ แต่ไม่ได้ให้ประชาชนเข้ามารับประทานในโรงทานเหล่านั้น แต่เป็นลักษณะบรรจุใส่กล่องแล้วให้ประชาชนสามารถมารับได้         ส่วนประชาชนที่อยากร่วมสนับสนุนการตั้งโรงทานสามารถเข้าไปแจ้งความประสงค์จากทางวัดได้เลยหรือสามารถติดต่อที่สำนักงานพระพุทธศาสนาแห่งชาติ หรือศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. หมายเลยโทรศัพท์ 1111         ทั้งนี้ต้องขอขอบคุณประชาชนที่ปฏิบัติตาม พ.ร.ก.ฉุกเฉินหรือการให้ความร่วมมือในการอยู่บ้านซึ่งทำให้ตัวเลขของการติดเชื้อลดลง